Dan Șucu i-a transmis un mesaj direct lui Gigi Becali după Rapid – FCSB, scor 4-0, în etapa a 30-a din SuperLiga. Acționarul majoritar din Giulești a venit cu un răspuns dur la declarațiile patronului "roș-albaștrilor" de pe parcursul sezonului.
Rapid a făcut spectacol contra FCSB-ului în derby-ul care a avut loc în ultima rundă a sezonului regulat. Giuleștenii au câștigat cu 4-0 și au încheiat sezonul regulat pe locul 2, la 9 puncte în spatele liderului FCSB. După rotunjire, diferența dintre FCSB și Rapid va fi doar de 4 puncte.
Gigi Becali a exclus-o pe Rapid din lupta la titlu ori de câte ori a avut ocazia. Dan Șucu a ținut să vină cu replica, iar acționarul majoritar din Giulești a simțit că momentul oportun pentru a-i răspunde finanțatorului de la FCSB este după victoria Rapidului cu FCSB, scor 4-0.
"În ciuda scorului, echipa adversă este una foarte puternică. Dacă îmi permit să spun, aroganța e o boală grea. Noi ne vom strădui ca la Rapid să nu ajungem niciodată să ne comportăm cu aroganță.
Mi-ar plăcea să mai spun că în seara asta începem cu adevărat să înțelegem cât de puternici suntem, atât echipa cât și jucătorii. Toată lumea e fericită! O echipă puternică. Sperăm că de acum înainte așa să arătăm.
Toate golurile mi-au plăcut, dar lucrurile astea trebuie să le vorbiți cu specialiștii. Pentru noi cel mai important este că ne întărim de la un meci la celălalt. Mai frumos de atât nu se putea", a declarat Dan Șucu, la finalul meciului.
De asemenea, Dan Șucu a glumit la finalul meciului. Jucătorii lui Cristiano Bergodi au încasat prime de 70.000 de euro după victoria cu FCSB. "Iar mi-au luat băieții banii, și-au luat primele.
Doamne ajută să le ia în continuare. Câteodată mă gândesc ce îmi trebuia mie asta la 60 de ani. Dar când pleci acasă așa fericit îți trece", au fost cuvintele lui Dan Șucu.
Rapid a urcat pe locul 2 după victoria cu FCSB. Giuleștenii au depășit-o în clasament pe CFR Cluj chiar în ultima etapă a sezonului regulat. În prima etapă din play-off, echipa lui Cristiano Bergodi va da piept cu Farul pe teren propriu.